
ORATIO. 


Gratum  habet  aliquod,  O Socii,  et  jucunditatem  fere 
sibi  propriam  antiquitatis  inquisitio,  sive  de  majoribus 
rebus  sive  levioribus  constituatur  illa,  seu  magnarum 
ditionum  exploret  ortus,  philosophiae  ac  scientiarum  exqui- 
rat origines,  aut  minorum  artium.  Plus  autem  voluptatis 
ab  ea  concipitur,  quae  sibi  conjunctam  habeat  aliquam 
vitae  rationem  eorum  qui  ante  vixerint,  a qua  non  solum 
res  actae  subjiciuntur  animo,  verum  etiam  ipsos  actores, 
quasi  agentes,  intueri  possumus.  Cujusmodi  cum  sit  hodi- 
erna et  de  vestrorum  facienda  laudibus,  quas  licet  extra 
spem  meam  vestramque  sit  ego  ut  attingam  verbis,  non 
vereor  rei  praestantia  posse  vos  attentos  teneri.  Non  tamen 
eo  minus  expeto  benevolentiam,  quam  soletis  porrigere 
aliis,  qua  mihi  plus  solito  est  opus  hodie,  cum  de  majoribus 
qui  loqui  studeat  non  possit  vos  silere;  quos  certo  scio 
proclives  esse  omnes  ad  antecessorum  famam  sensisse 
aliquos  quam  difficile  sit  eam  consequi ; horum  ergo  inte- 
grum est  exposcere  lenitatem,  sperare  caeteros  benignos. 

Vos  igitur  erga  me  ut  benevolos  habeam  aequissima 
lege  oro.  Haereditatis  Linacri  participes,  quos  possem  si 

liceret,  in  exemplum  adducere  virtutis  ejus  et  eorum  qui 
per  aetatem  quamlibet  ei  successere,  quique  laborarunt, 
sicut  vos  laboratis,  ut  ad  eos  delata  res  floreret  integra,  et 
curarunt  ne  illa  illo,  quo  consuevit  ferri,  non  moveretur 
impetu.  Quorum  ad  vitas  vos  ita  conformatis  vosmet  ut 
par  sit  apud  posteros  utrinque  laus  ; ut  quibus  intersit  simi- 
litudo morum,  non  desit  similitudo  famae.  Par  enim  a 
vobis  illisque  fuit  collad  in  rem  vestram  beneficii,  par 
disciplinarum  ratio  ; acceptumque  illud  a majoribus,  ceu 
Palladium  domus,  tenuistis,  nempe,  non  licere  medicinae 
sine  literis  esse  ; quibus  amotis,  nudam  fore  illam  intellex- 
erunt, mancam  sine  artibus  et  scientia,  ineptos  ad  eam 
eorum  animos,  quos  non  excoluerant  severiora  studia,  nec 
aliter  vigere  posse  incolumi  dignitate. 

Ne  sit  hoc  ambiguum  ea  exquiramus  quae  sint  necessaria 
quaeque  apta  medico ; quibus  cognitis,  decerni  potest, 
quae  sint  animi  dotes  ad  haec  comparanda,  quae  ad  eas  exco- 
lendas artes  utilissimae.  Primum  est,  ut  sciat  in  quo  sit 
salus ; id  est,  ut  totius  corporis  fabricam  ejusque  actiones 
inteUigat;  quarum  aliae  rebus  physicis  cum  se  misceant,  aliae 
chymicis,  aliae  vi  propria  animantibus  gubernentur,  harum 
rerum  normas  et  rationes  exploratas  habeat  necesse  est.  In 
quibus  continetur  multiplex  et  varia  doctrina ; atque  includi 
debent  institutiones  eae,  quae  hujusmodi  praemissae  studiis 
mentem  acuunt,  judicium  confirmant.  Patet  inde  morbos 
vel  esse  laesiones  corporis,  vel  ejusdem  aberradones  a salu- 

bri  virium  animalium  cursu,  vel  earum  ab  utraque  confla- 
tos. Horum  paene  innumerabiles  formae  et  figurae  parum 
sibi  consentaneae,  nec  semper  similes  nec  eaedem,  sed  unius 
cujusque  hominis  pro  temperamento  variae,  nonnunquam 
acutiores  effugiunt  visus,  vix  detegi  possunt  aut  ad  notam 
legem  reduci.  Illo  in  discrimine  cum  sit  ea  res,  qua  nisi 
perspecta,  non  quisquam  erit  medicus,  (quo  enim  modo, 
qui  morbum  nescit,  is  ei  scite  apponat  remedium  ?)  con- 
stat magnam  intelligentiae  vim  ipsa  postulare  initia  me- 
dicinae. Formanda  est  in  animo  verissima  quasi  effigies 
cujuscunque  morbi,  quae  illic  nuda  appareat  simplex- 
que,  hic  vestita,  ceu  iis  omnibus  accincta  rebus  quae 
possint  ei  accidere.  Ad  hanc  conferenda  sunt  quae  in 
aegro  cernuntur,  ut  eorum  similitudines  ac  dissimilitu- 
dines notentur,  et  ordinariorum  corporis  motuum  sunt  ad 
rationem  reducenda,  aequum  ut  de  morbo  fiat  judicium. 
Quod  vel  ad  infirmandum  vel  confirmandum  quasi  testes 
producendi  sunt  faciei  oculorumque  aspectus,  linguae 
color,  quaeque  in  ejus  superficie  conspiciuntur,  sensuum 
vel  laesio  vel  integritas,  cordis  et  arteriarum  motus,  idemque 
pulmonum,  quaeque  ab  iis  excreantur ; quae  separantur 
per  alvum,  quae  per  vesicam,  quaeque  a ventriculo  reji- 
ciuntur ; bilis  aliaeque  secretiones,  dolor  quaqua  parte 
infestus  ej usque  natura,  corporis  calor,  cutis  transpiratio, 
cum  mulds  aliis,  quorum  signa  si  in  unam  rem  conve- 
niant, certa  est  dijudicatio  morbi ; sin  aliter,  dubia ; si 

omnino  inter  se  discrepent,  tota  erit  res  in  solertia  medici 
et  ejusdem  experientia.  Quippe,  quas  interiore  corporis 
in  parte  versatur  ars  vix  ab  iis  indiciis  potest  instrui  quae 
subjiciuntur  sensibus,  sed  plerumque  iis  nititur  quaeverisi- 
millima  menti,  collatis  undique  testimoniis  videntur.  Ob 
eamque  caussam  cum  difficillima  sit,  est  inter  maximas, 
prima  medicina;  cui  fontes  et  principia  sunt  ratio  et  ob- 
servatio, e quibus  conflatur  sagacitas.  Et  eo  difficilior, 
quod  in  ea  quae  excogitarunt  alii,  cujus  vis  sunt  alius  quasi 
mentis  incudi  reddenda,  ut  singulis  adaptentur  animis; 
quae  viderunt,  ut  intelligantur,  unicuique  medico  quaeque 
suo  lumine  lustranda.  Obscura  sunt  enim  quae  per  alienos 
spectantur  oculos ; quae  per  alienam  rationem  efficitur, 
infida  est  judicatio.  Nec  ita  quidem  consimiles  sunt  homi- 
num mentes,  ut  per  easdem  vias  ad  easdem  res  progredi- 
antur ; sua  cuique  est  ratiocinandi  norma,  quae  licet  eandem 
consequatur  metam,  alio  tramite  illuc  deducitur ; nec  pares 
a natura  constitutae  sunt,  nec  ab  industria  fieri  possunt; 
sed  ut  varia  sit  et  diversa,  ita  praestantia  quaeque  pollet 
sua.  Quae  et  augenda  est  et  perfectioribus  disciplinis 
munienda,  ne  nimis  illinc  luxurietur  animus,  ne  nimis 
hinc  arescat;  tota  fere  cum  sit  in  eo  medicinae  vis,  quo, 
tanquam  machinatione  aliqua,  moventur  artis  instrumenta. 

Ea  igitur  quae  consilio  non  viribus  gerenda  res  est, 
quae  neque  a corporis  firmiore  compage  pendet  neque 
artuum  robore  neque  manus  peritia ; quae  proprium  est 

animi  negotium  totamque  mentis  intelligentiam  com- 
plectitur; cujus  eas  facultates  praecipue  sibi  poscit,  per 
quas,  rerum  caussas  earumque  progressus  et  consecutiones 
videmus,  enodamus  implicata,  diffusa  connectimus,  dissi- 
pata in  ordinem  redigimus,  rerum  paene  similium  diversi- 
tatem notamus  et  de  iisdem  judicium  ferimus  ; quae  si 
celeriter  conficiuntur,  promptum  hominem  indicant;  si 
accurate,  sagacem ; non  nisi  ab  iis  qui  excultae  sunt  indolis 
bene  perspici  potest,  nec  esse  sine  doctrina,  nec  florere 
nisi  sibi  literas  adsciverit  altrices,  nisi  sapientiam  habuerit 
ducem,  nec  alio  modo  sustentata  est  nec  erit  alio  sustinenda. 

Hoc  nihil  prius  habuerunt  veteres,  hoc  receperunt  vestri 
renatis  literis  et  medendi  arte.  Extemplo  fuit  foecunda 
magnis  civibus  res  medica,  ad  cujus  amplificationem 
contulit,  eam  quisque  quam  didicerat  disciplinam,  suam 
quisque  literarum  peritiam,  quibus  vel  ad  excogitandum 
acutior  vel  ad  explicandum  factus  est  uberior.  Horum 
a laboribus  et  vigiliis  tantos  vos  percepistis  fructus, 
ut  fere  nihil  sit  eorum  quae  jactatis  hodie,  licet  ampliora 
quaedam  et  perfectiora  dies  et  usus  reddiderint,  quod  non 
explorarant  illi,  non  tetigerant,  non  ornaverant,  vel  saltem 
designarant  morem  quo  quidque  posset  erui.  Quod  si 
videar  alicui  hos  nimis  extulisse,  ab  illo  petam  ut  iis  quae 
dicturus  sum,  attentum  sese  praebeat ; quae  cum  audierit 
et  secum  recoluerit,  nullus  dubito  quin  aliam  abiturus  sit  in 
sententiam ; haec  enim  rebus  gestis  ostendi  possunt,  ideoque 

non  sunt  improbanda  verbis.  Praeterea  eum  meminisse 
vellem,  vosque  omnes  hortor  ut  in  memoria  teneatis,  rem 
nostram,  cui  salus  communis  plus  jam  trecentos  annos  et 
inspectio  medicorum  commissae  sunt,  neque  a regia  mu- 
nificentia neque  a sumptu  publico  neque  a pecuniis 
extrinsecus  erogatis  crevisse  in  molem,  quam  videre  estis 
soliti ; utque  praedia  quibus  utimur,  quicquid  in  aerario 
reservatum  fuit,  quod  potissimum  pretii  habeat  bibliotheca, 
quod  museum,  stipendia  praelectorum,  aedes  quas  nuper 
reliquimus ; omnia  haec  et  plura  alia  quotquot  intueri 
oculis  aut  contemplari  mente  consuevistis,  ad  nos  deve- 
nerint e donis  Sociorum,  aut  extructa  fuerint  nummis  in 
usum  nostrum  conflatis  ex  ipsorum  benevolentia  et  volun- 
tate. Unde  intelligatis  potestatem  quidem  inserviendi 
reipublicae  nobis  concessam  fuisse ; ea  vero,  per  quas  cum 
dignitate  inserviamus,  proprio  marte  nos  comparasse  nobis. 

Qua  commemoratione  vos  incendi  posse  novimus ; aut 
incensos  si  non  viderimus,  rem  nostram  sensimus  eo  gra- 
tiorem ad  vos  pervenisse;  neque  quenquam vestrum,  quin 
is  ab  ea  discesserit  quasi  genio  Linacri  quemadmodum 
afflatus.  Cujus  affuisse  visus  est  animus  per  omnes  casus, 
omnes  fortunas  omnium  temporum,  operibus  et  laboribus 
suorum ; et  vigilasse,  quas  ipse  suis  inseruerat  vires  ne 
frangi  possent  aut  languescerent.  Illum  rei  nostras  funda- 
torem, quasi  praesentem,  solenniter  agnoscimus,  consiliorum 
participem  habemus,  proponimus  ad  imitandum,  reverentia 

accipimus  qua  filios  decet  parentem.  Qui  si  revera  posset 
interesse  suis,  et  hodiernam  eorum  amplitudinem  videre, 
vix  dubitem  quin  ab  his  plus  esset  illi  persolvendae  gratiae, 
quam  his  ab  illo  tribuendae  laudis.  De  vobis  enim 
qui  civitatem  vestram,  ac  si  ipse  ordinasset,  ordinastis,  vi- 
tam ejus  vestra  expressistis,  acceptumque  ab  eo  retulistis 
beneficium,  certum  esset  ipsius  judicium,  certum  erit 
posterorum  ; nec  alia  nisi  maxima  vicissim  dari  posset 
reddique  laus  ab  iis  qui  refecerunt,  ab  eoque  qui  rem 
condidit. 

Cantuariae  natus,  ut  primum  ex  pueris  excessit,  Oxonium 
se  contulit,  tener  annis,  doctus  tamen  praeter  aetatem,  sin- 
gularis solertiae  prudentiaeque  juvenis,  insignis  morum 
probitatis,  maximae  modestiae;  arreptaque,  celeriter  quae 
illic  erat  doctrina,  ampliorem  quaesiturus  adiit  Italiam. 
Quem  cum  eo  pervenisset,  sive  quis  famae  rumor  antever- 
terat, sive  eam  habuit  benignitatem  et  modestiam  quae  ad 
se  alliciunt  alienas  voluntates,  fere  salutatam  venerunt 
eruditissimi  quivis  homines  ; et  recepere,  non  ceu  qui 
peregre  factus  est  ad  discendas  li teras,  sed  quasi  qui 
venerat  ad  docendas.  Protenus  ei  familiaris  fuit  domus 
Laurentii  Mediceorum  principis,  bonarum  artium  tunc 
temporis  studiosissimi ; cujus  patrocinio  fretus  filiorum 
usus  est  consuetudine,  Graecam  linguam  (hucusque  in 
Italia  raram,  apud  alias  gentes  fere  incognitam,)  qua  una 
doctrinarum  quas  attigerant  Itali  carebat,  cum  iis  ut  haberet 

a Demetrio ; in  hac  condiscipuli  partes,  praeceptoris  ut 
ageret  in  aliis.  Ibi  plus  biennium  moratus  Politiano 
socio  fere  totam  recensuit  antiquitatem,  et  amplissimo- 
rum hominum  perspexit  mores,  vitas,  officia,  aulicaram 
rerum  cultus  Unde  abiens,  quae  Romae  erant  Hermolao 
magistro  percepit  artes ; mox  in  patriam  reversus,  quas  retu- 
lerat, cum  Oxonio  suo  primum  communicavit,  et  in  regiam 
Anglicam  postea  traduxit ; tantamque  rem  peregit,  ut 
videretur  patroni  sui  induisse  mentem,  neque  tam  benefe- 
cisse quam  vixisse  patriae.  Eo  igitur  reductum  unde 
excesserat  videte,  omni  parte  jam  tandem  absolutum,  lite- 
rarum  lumen,  novas  leges  medicinae  dantem,  suosque 
Graece  balbutientes  plane  loqui  docentem  et  aperte.  Hoc 
cum  politioris  esset  initium  doctrinae,  quae  ab  illo  caepit 
inde  invalescere,  et  ad  summam  exercitationem  laudis 
postmodum  evecta  est,  mirari  licet,  in  eo  loco  nec  ullum 
exstitisse  tantae  rei  testimonium  publicum,  nec  ullam  tanti 
viri  effigiem  nec  monumentum  fuisse  nec  pictam  tabu- 
lam, donec  intra  paucos  jam  annos  aequior  aliquis  ab  alma 
matre  sua  eam  ademerit  labem.  Potest  autem  esse  satur 
famae  qui  vos  sui  memores  fecerit;  nec  altius  desiderare 
praeconium,  qui  Thomam  Morum  Tonstallumque  discipu- 
los habuerit  et  Erasmum  utroque  majorem. — Interea  tem- 
poris Procli  Sphaeram  et  Galeni  quaedam  e Graeco  sermone 
in  Ladnum  verterat.  In  quo  genere  fuit  Anglorum  pri- 
mus itemque  maximus,  ita  fidus,  ita  nitidus,  ut  dubitare 

liceret,  uter  esset  auctor,  uter  interpres.  Is  etiam  fere 
princeps  e nostris  accuratam  dedit  scribendi  et  intelligendi 
Latine  normam ; aureum  sane  opus,  brevi  et  conciso  ut 
decuit  conscriptum  stylo,  cui  accessit  concinnitatis  quid- 
dam et  elegantias.  Haec  de  otio  ; ea  mente  ut  facilius  per 
literas  foret  iter  ad  medicinam,  ut  quisquis  esset  doctior  ei 
latiores  explicarentur  ad  sapientiam  aditus ; ut  quo  quisque 
instructior,  eo  majorem  intelligendi  vim  haberet ; quibus 
fieri  posset  ad  artem  suam  discendam,  agendam  et  excolen- 
dam, acutior,  aptior,  incitatior. 

Ad  ea  venio  per  quae  ejusdem  virtus  rem  nostram 
tandem  assecuta  est.  Haec  ut  dilucidius  pateant,  pauca 
sunt  dicenda  de  literis  eo  tempore  apud  Anglos.  No- 
tandum est  igitur  quinquaginta  fere  annos  bello  domes- 
tico et  discordiis  labefactatum  imperium  in  manus  pru- 
dentissimi  regis  jam  tandem  devenisse.  Literae  interim 
aut  exulabant  prorsus  aut  ludibrio  erant  ut  pusillorum 
hominum  aucupia,  aut  ad  monachorum  claustra  se  rece- 
perant. Unde  prelorum  usus  ad  libros  excudendos,  brevi 
ante  natum  Linacrum  repertus,  parum  profecerat  nostris  ; 
et  doctrinae  apud  Italos  exorta  lux  non  aeque  clarum  ac 
in  aliis  Europae  gentibus  nobis  induxerat  diem.  His  in- 
commodis remedio  fuerunt  allata  quies,  et  ad  eas  artes, 
quarum  ipse  exulans  aliquam  perceperat  normam,  regis 
propensus  animus.  Quem  non  modo  suus  erga  literas 
illuc  admovebat  amor,  sed  et  id  quo  proceres,  vix  dudum 

armis  satiatos,  suavioribus  otii  studiis  implicaret ; quibus 
ad  communem  usum  cultumque  vitas  relatis,  suam  sibi 
discerent  refrasnare  licentiam.  Atque  hoc  ita  prospere 
evenit  ut  in  aetate  proxima  nulla  gentium  vicinarum  tran- 
quilliore uteretur  ditione,  nec  homines  magis  imbutos  doc- 
trina ad  eamque  excolendam  procliviores  haberet.  Quibus 
igitur  institutionibus  alios  formari  voluit,  non  eas  a suis 
detinuit.  Quare  quid  miremur  horum  omnium  suasori 
et  paene  auctori  Linacro,  iis  quae  docuerat  expoliendum 
artibus,  et  simul  sanitatis  tuendae  caussa  regis  filium  tra- 
ditum fuisse.  Hoc  modo  nactae  regium  patronum,  caput 
extulerunt  statim  literae ; nactae  institutorem  medicum, 
simul  efferri  coepit  medicina ; quae  ita  erant  aetate  pares 
et  dignitate,  et  ab  eo  die  comites.  Cujus  quasi  sodalitii 
conservatio  summae  fuit  curae  conditori  nostro.  Omnem 
igitur  qua  pollebat  apud  regem,  apud  nobiles,  apud 
publicos  et  privatos  viros,  existimatione,  sive  propter 
majorem  in  arte  sua  peritiam,  sive  cognitionis  copiam, 
sive  vitae  integritatem,  morum  mansuetudinem  caeterasque 
quas  memoravimus  virtutes,  omnem  eam  eo  convertit, 
ut  in  artis  amplificationem  et  rei  publicae  salutem  lex 
daretur  medicis  qua  cohiberi  possent  imperiti;  ut  tantae 
rei  praemitteretur  aliqua  ad  instruendum  animum  confor- 
matio doctrinae ; ut  ea  arte  non  liceret  uti  nisi  habilibus 
viris  et  idoneis.  Id  inde  factum  est  a Rege  et  Senatu, 
quod  non  unius  fuit  nobis  diei  gratulatio,  sed  perpetua ; 

non  laudi  Linacro  sed  laudis  aeternitati.  Haec  rerum 
nostrarum  origo  ; hinc  prima  pullulavit  gemma,  quae  jam 
tandem  se  in  florem  pulcherrimum  quem  videtis  explica- 
vit; hinc  primo  didicere  medici,  quantum  sibi  tantum 
arti  suae  simul  inservire.  Quibus  constitutis,  rei  novae  ne 
deessent  custodes  eruditi,  praelectiones  Graecas  in  utraque 
academia  instituit ; ne  custodibus  domus,  suam  permisit 
vivus,  mortuus  testamento  legavit. 

Hoc  priscae  liberalitatis  exemplum  ad  vos  libentissime 
revoco,  quod  et  eo  recenter  estis  usi,  idemque  secuti  sunt 
ante  vos  complures  alii,  nonnullique,  sicut  ipse,  qui  totam 
rebus  nostris  vitam  cum  impendissent,  non  earundem 
morientes  sunt  obliti.  Hoc  munus,  ceu  primitias  benefi- 
centiae, religione  quadam  ad  hunc  diem  servastis,  hoc  in 
perpetuum  conservetis  ; quod  eo  nomine  magis  magis - 
que  oro,  ut  nunquam  apud  vos  desit  originis  indicium, 
nunquam  obsolescat  id  a quo  profecti  tantam  viribus 
propriis  pervenistis  ad  amplitudinem. 

Habetis  Linacrum,  non  minore  quam  consecutus  est 
revectum  laude,  non  majore  quam  decuit  ornatum.  Cui 
similes  aliquos  nostra  domus  tulit,  cui  non  absimilem  una- 
quaeque ferat  aetas.  Si  enim  cui  contingat  amare  literas  et 
profiteri,  et  in  iisdem  summe  versari,  cui  studere  dignitati 
medicae,  cui  artem  ipsam  excolere,  opibus  juvare,  auctori- 
tate sustentare,  vel  haec  fecisse  contigerit,  is  dici  potest  ad 
Linacri  famam  quadantenus  accedere  aut  eo  pervenisse, 

nonnullos  ejusmodi  habebimus,  nonnulli  ejusmodi  fuerunt. 
Si  vero  qua  parte  quis  vestrum  se  protulerit,  non  solum  ad 
has  res  habilis  sed  et  iis  ornatissimus  ; qui  qua  fortuna  usus 
sit  apud  regem,  qua  fama  apud  proceres  caeterosque  con- 
cives suos  floruerit,  eas  ad  civitatem  vestram  ita  retulerit 
ut  inde  ad  vos  quantumvis  pretii  beneficia  profluxerint, 
et  quemadmodum  aucta  sit  existimatio  vestra,  eum  ideo 
propiorem  esse  Linacro  quis  facile  non  agnoscat?  Qui 
igitur  praefectus  est  hodie  nobis,  cum  fere  similia  praestite- 
rit, quo  grati  animi  testimonio  vos  eum  excipietis,  qua 
laude  posteri  excipient,  non  inanis  erit  auguratio. 

At  quoniam  mos  noster  hanc,  quae  mortuorum  est  pro- 
pria, laudationem  vivis  negaverit,  adeamus  eos  quos  primum 
memorare  novae  hujusce  moneat  aedis  constructio.  Atque 
inde  ordiar  unde  recto  et  facili  tramite  ad  nostra  deducar  tem- 
pora ut  sciatis  quantumcunque  id  sit,  quod  nuper  effecistis, 
idem  fere  prout  res  postularet,  majores  fecisse.  Annis 
aliquot  elapsis,  cum  tandem  Linacri  domus  crescenti  rei 
non  satisfaceret,  erecta  est  alia  sumptibus  Sociorum,  ad 
quam  alieni  nihil  auxilii  relatum  est.  Hanc  postea  ad- 
auxit et  ornavit  Harveius,  adjectis  conclavibus,  bibliotheca, 
museo : mala  quidem  fortuna  et  acerba  : vix  enim  per- 
pessa fuerat  illa  civilis  motus  rabiem,  unius  Hamaei  virtute 
conservata,  cum  urbis  incendio  periit.  Ut  vero  magnis 
hominibus  e pessimis  rebus  aliquid  boni  provenire  solet, 
ita  vestris  emolumento  illud  infortunium  fuit.  Nempe 

rem  jacentem  qui  levaverat  desperatae  not  defuit ; colla  - 
taque  a Sociis  utrinque  pecunia,  oedificium  aliud  idque 
amplius  prioris  exsurgebat  e ruina.  Hujus  magnificentiae 
vetustique  splendoris,  cum  mentibus  oculisquae  paene 
haereant  recentes,  supervacanea  esset  commemoratio.  Atqui 
vobis  neque  civile  bellum  gravius  aliquod  malum  intu- 
lerat, neque  injuriam  urbis  conflagratio ; vos  calamitate 
nulla  obsessi  eratis,  nulla  egerat  necessitas ; vos  inquam 
nihil  nisi  sola  incommoditas  rei  vestrae  bene  gerendae, 
et  perpetua  erga  civitatem  pietas,  ad  tam  praeclarum 
facinus  impulere.  Itaque  magis  auctus  urbis  ambitus 
et  mutati  hominum  mores  cum  poposcerint  ut  in  aliam 
sedem  transferretur  domicilium ; cum  simul  aedium  pub- 
licarum nitor  monuerit,  ut  splendidum  aliquod  vos 
etiam  moliremini ; quibus  perficiendis  interposita  est  aerarii 
tenuitas,  tantum  argenti  quantum  opus  fuit,  more  majo- 
rum suppeditastis  libenter  ; neque  difficile  neque  arduum 
vobis  comparuit  septem  aureorum  millia  e propriis  acervis 
in  usum  publicum  congerere  et  polliceri.  Sed  si  a rebus 
recenter  gestis  quodammodo  videamini  antecessorum 
famas,  praefecisse  vestram,  ne  vos  sumatis  inde  super- 
biam, cum  non  sitis  facti  re  sed  fortuna  priores.  Idem 
animus,  par  studium,  similis  voluntas  utrosque  concita- 
bant, major  vobis  intercessit  facultas  major  occasio.  Ouam 
cum  benefaciendi  arripueritis,  et  ita  rem  absolveritis  ut 
gratia  ab  atavis  accepta,  non  solum  relata  esset  posteris 

sed  quodam  quasi  foenore  repensa,  quanto  erunt  illi  bene- 
ficio, tanta  vos  eritis  affecti  laude.  Si  gloriosum  fuit 
antecessoribus  talem  rem  nulla  externa  vel  saltem  minima 
ope  confecisse,  id  auxilium  quod  ab  extero  habuimus 
certe  non  est  inglorium.  Ouid  enim  vobis,  quid  praeteritae 
vestrorum  virtuti,  quid  hodiernae  vestrae,  graviori  potest 
esse  testimonio,  quam  munus  a Rege  et  Senatu  nuper 
concessum  ? Qui  cum  non  nescierint  rem  medicam  plus 
obtinuisse  apud  suos  quam  apud  exteros  dignitatis  hones- 
tioremque  locum,  simulque  noverint  quantum  ad  eam  con 
tulissent  instituta  vestra,  censebant  non  decere  eos  qui  per 
trium  saeculorum  spatium,  nulla  accepta  mercede,  nec  dili- 
gentia nec  crumena  nec  labore  ab  ea  defecerant,  ab  iis  defi- 
cientem habere  rempublicam. — Nec  Principem  fugit 
augustissimum,  (quo  non  alius  a restauratis  literis  universae 
artium  cognitioni  tantum  se  tradidit,  vel  eas  munificentia 
magis  excoluit,  quotquot  doctrinam,  scientiam,  humanita- 
tem sapiunt,  quaeque  elegantiam  spectant,)  aequum  fore, 
vetustissimam  in  urbe  sua  philosophiae  sedem  singulari 
condecorasse  gratia.  Quae  nos  memoria  summae  suae  be- 
nignitatis obstrictos  tenet,  habetque  supplices,  ut  qua  cura 
caeteris  solet  invigilare,  Apollineam  artem  utpote  maxi- 
mam, dignetur  eadem  tueri, — Sed  jampridem  vereor  ne  me 
immemorem  censeatis,  qui  donum  e re  familiari  Radcliviana 
depromptum  praeteriisse  visus  sim.  Probe  quidem  con- 
sulebant magno  viro  haereditatis  ejus  custodes,  qui  partem 

aliquam,  quas  distribuunt,  opum  eo  unde  provenerant  re- 
duxerint. Quippe  ex  eo  gratius  it  nomen  tam  diu  suae 
pergratum  urbi ; adjectaque  ei  est,  cui  non  desiderabatur 
alia,  collocatae  in  eam  benevolentiae  laus.  Illum  ergo  quasi 
surgentem  hodie  videmus  laboris  nostri  socium,  parti- 
cipemque illius,  quicquid  id  est,  quam  simus  consecuti 
famae. 

Qua  fidelitate  rem  Linacri  susceperunt  majores,  quo 
modo  cum  eorum  opera  vestra  se  miscuit,  enarravimus ; 
ad  necessitudines  quas  habuerunt  illi  quas  cum  Caio 
vos  habuistis  et  habetis,  accedamus.  Is  enim  nobis  est 
Anatomiae  auctor  atque  parens,  is  eam  scholam  posuit 
et  ornavit  a qua  ad  gloriam  profectus  est  Har veius. 
Igitur  ab  eo  inita  est  medicina  perfectior,  qui  eadem 
fere  quae  Linacer  arti  praestitit  et  quod  veteribus  parum 
innotuerat,  adjecit  aliud.  Cujus  quidem  inquisitio,  ab 
antiquis  non  abjecta  medicis,  mala  sorte  usa  est.  Nempe 
a Galeni  temporibus  fere  usque  ad  aetatem  Caii,  in  quo 
esset  loco  immota  constiterat  ars ; nihil  ei  interim  vel 
fors  objecerat,  vel  alicujus  hominis  ingenium  et  indus- 
tria, donec  apud  Italos  eam  cum  aliis  redivivae  literae 
revexerant.  Inde  multum  operis  huic  impendebant 
aliqui,  quibuscum  noster  conjunctus  studiis  ad  exi- 
miam artis  hujus  intelligentiam  pervenit.  Hanc  ab  Italia 
redux  in  vestro  reposuit  sinu ; et  demum  extra  parietes 
vestros,  in  Chirurgorum  aula  Chirurgos  docuit,  multa 

cum  ipsius  laude,  magna  vestras  domus  gloria,  non  me- 
diocri illorum  commodo.  Quibus  Anatomiae  datis  initiis, 
coepit  illa  deinceps  vi  ferri  sua,  et  maximorum  hominum 
innisa  auxiliis,  quam  hodie  habet,  maturitatem  attigit. 

Ad  cujus  opem  proximi  venerunt  Caldwellus  noster 
Gulstonusque,  praestantes  viri  gratissimique  posteris,  non 
solum  propter  eum  ei  quem  adhibebant  laborem,  sed  etiam 
ob  praelectiones  institutas.  Quae  ita  celebratae  fuerunt  ut 
nec  vestros  ignaviae  puduisse,  nec  eos  poenituisse  potuerit 
vestris  commissae  fidei ; ut  quot  annis  eae  retulerint 
aliquod  hacce  Societate  dignum ; ut  utilia  nonnulla  et 
honesti  moris  in  publicum  edita  inde  provenerint.  Quod 
si  horum  utri  cur  pigeret  si  in  utrosque  peccatum  esset ; 
si  neque  Battaei  ingenio  neque  Laurentii  recentiorum, 
neque  mediae  aetatis  plurium  dedisset  operam  Caldwelli 
institutum,  nonne  arbitramini  sensisse  illum,  satis  ei 
gratiae  reddidisse  vestros,  si  novisse  potuisset,  ab  illa 
cathedra,  de  qua  docuerat,  ab  illa  quam  constituerat 
posteris,  Glissonium  hepatis  structuram  et  lymphae  duc- 
tuum naturam  absolvisse,  circuitum  sanginis  Harveium 
explicasse. 

Is  de  quo  loqui  difficile  est,  quem  tacere  non  licet,  quem 
levioris  erit  laudis,  maximis  adscripsisse  viris,  nisi  cum  iis 
conjunxerimus,  qui  humano  generi  maxime  benefecerint. 
Is  enim,  qui  sola  suae  mentis  acie  ad  rem  tantam  pene- 
travit et  inde  ostendit  normas,  quibus  motu  suo  sanguis 

gubernatur,  unde  patet  qui  suus  est  arteriis,  qui  venis 
usus,  quo  pacto  per  eas  traditus  vitalis  humor  unicuique 
corporis  parti  vim  infundit,  quamque  sui  muneris  monet, 
et  qua  id  exequatur  praebet  materiem ; quibus  exactis  in 
cor  reductus  pulmonum  iter  facit ; tum  demum  unde 
abiit  rediens,  renovato  vigore  emittitur  ad  eadem  munia 
agenda  et  sustinenda ; eo  ditavit  medicinam  dono,  quod 
perpetua  posterorum  gratia,  quod  immortalitate  laudis  re- 
pendi vix  potest ; cui  nihil  compar  huic  adjecit  arti,  cui 
nihil  quisquam  alienas  majus.  Is  etiam  est  qui  detectis 
ita  legibus  quibus  tenetur  vita,  unde  ipsa  esset  inde  ex- 
ploravit. In  rei  cujus  indagatione,  non  solum  hominis  sed 
ferarum  aliquot,  avium,  piscium,  repentium,  natantium, 
volantium,  percontatus  est  naturam.  Novum  igitur  ei 
non  fuit  quod  cum  multo  ingenio  plerique  tractant  re- 
centiores  opus,  experiundo  petentes  quid  cum  hominum 
commune  habeat  animalium  fabricatio,  quem  morem  tra- 
ditum a vetustis  medicis  in  suam  disciplinam  acceperat, 
et,  sicut  alia  quas  tetigit,  auctiorem  reddiderat  suis.  Porro 
in  scriptis  ejus  ea  est  lucida  veritas,  ut  qui  vel  leviter 
perlegerit  quae  narrantur,  non  tam  sibi  videatur  per- 
spexisse animo,  quam  vidisse  oculis  ; qui  accuratius, 
miretur  solertiam,  modestiam,  lenitatem,  ordinem,  quibus 
explicantur  argumenta,  ut  paulatim  e tenebris  emergens 
obscuritatem  suam  sensim  exuat,  et  in  clara  luce  pateat 
manifesta  res.  Quae  nec  casu  ut  aliquando  dicitur  sibi 

obvenit  menti,  nec  priusquam  multa  animo,  multa  in 
legendo  veterum  percurrisset.  Etenim  ingenium  a natura 
ditissimum  locupletaverat  inde  adepta  sapientia,  a qua  sibi 
paraverat  subsidia,  quae  mentes  infirmas  roborant,  quae 
fortibus  sunt  auxilio.  Quod  si  confitemur  venarum  val- 
vulas ei  primam  injecisse  menti  hujus  rei  suspicionem, 
sicut  narrant  pomi  lapsum  primum  induxisse  Newtonum 
ad  leges  quibus  sidera  moventur ; haec  cum  ab  aliis  non 
semel  visa  essent,  nec  eundem  tulissent  fructum,  anne 
putetis  clarissimas  inde  deductas  rationes  temeritatis  fuisse  ? 
an  majoris  intelligentiae  ? At  si  quae  fortunae  tribuerint 
aliqui,  ego  ingenio  dederim,  non  eum  negaverim  felicem 
qui  ingressos  alios  quam  aperuerat  viam  et  cum  laude  pro- 
gredientes vivus  viderit.  Cui  per  aetatem  licuit  inventum 
vasorum  lactealium  apud  exteros  et  quod  faciunt  iter  ad 
venam  subclavii  novisse,  et  vasorum  lymphaticorum  apud 
suos  in  hac  aede  a Glissonio  promulgatum,  qui  et  intimam 
hepatis,  ventriculi,  intesdnorumque  naturam  et  usus  ita 
explicavit  ut  haud  dubius  esset  modus  quo  renovatur 
sanguis ; et  scire  potuisse  quid  excogitavit  idem  de 
fibrarum,  quod  aiunt,  irritabilitate  a sensu  diversa,  et  in 
Highmori  disquisitionibus  discipuli  sui  mentis  suae  reper- 
cussum sentire  lumen,  Willisii  labores  de  nervis  et  cerebro 
prospicere,  et  cupiditate  rerum  Anatomicarum  incensos 
videre  medicos  ipsius  nominis  gloria.  Unde  sunt  Loweri 
de  corde,  et  opera  Whartoni  de  glandulis,  Charltoni 

lucubrationes  de  oeconomia  animali,  Crounii  aliorumque 
de  musculari  motu,  et  a quibusdam  notatae  respirandi  leges, 
quamque  inferat  morbis  sua  cerebro  a compluribus  adhi- 
bita est  vis,  rejecta  veterum  sententia.  Eodem  fonte  derivata 
sunt  quae  de  animalium  constructione  scripserunt  Gual- 
terus  Needham,  quae  Tysonus,  quaeque  Martinus  Lister, 
necnon  ea  quae  in  cadaveribus  secandis  gesserunt  Scar- 
burghius,  quaeque  Entius  laudatissimus  vir.  Cujus  nescio 
an  mirer  magis  artem  qua  contexuit  Apologiam  suam 
pro  circuitu  sanguinis,  an  styli  elegantiam,  an  vividam 
vim  qua  acriter,  nec  tamen  amare  nimis,  se  invehit 
in  hostem,  an  inde  relatam  victoriam.  Hos  tulit  fructus 
Harveii  labor,  hanc  sibi  procuravit  aliisque  messem. 
Quid  majus  sibi  seni  quis  voveat,  quam  ut  ita  anteactae 
vitae  ad  utilitatem  suorum  replicare  posset  memoriam  ? 
ut  in  ea  quam  professus  est  artem  princeps  fuerit  habitus  ; 
quam  obscuram  invenerit,  ut  lucidam  reliquerit ; viamque 
ita  reliquis  ostenderit  ut  non  amplius  esset  errori  locus  ? 
Fortunatum  hominem,  lenissimum  natura,  qui  ita  te  ges- 
seris, ut  vivens  domueris  invidiam,  qui  lacessitus  injuriis 
hostium,  conviciis  nihil,  nihil  opprobriis  nisi  argumenta, 
nisi  experimentorum  fidem  obtuleris ; cui  usque  eo  vixisse 
contigit,  dum  vis  veritatis  ad  te  convertisset  quos  inimicos 
habueras,  ut  a tuis  acceperis  mercedem  laborum,  arnplio- 
remque  a posteris  praevidere  potueris  ! — 

Ne  vero  in  nimium  crescat  magnorum  virorum  com- 

memoratio  qui  inde  longo  ordine  secuti  sunt,  praecipiti 
cursu  ad  aetatem  nostram  feror  ut  adeam  Matthaeum 
Baillie,  praeceptorem  hujus  artis  illustrem,  talemque  me- 
dicum, qualem  non  sine  magno  reipublicae  malo  lu- 
gemus morte  correptum ; quo  non  digniorem  video  qui 
compleat  orbem  eorum  hominum,  per  quos  a studiis 
ad  humani  corporis  naturam  cognoscendam  institutis 
maximae  res  ad  medendum  accesserunt.  Erat  ei  ad  do- 
cendum mens  aptissima,  enodata,  simplex;  quae  memoria 
comprehenderat,  distincte  habuit  omnia  et  ordinate  collo- 
cata ; quorum  expositio  perspicua  fuit  et  dilucida  ; quae 
si  ad  eloquentiam  verbis  ipsis  non  attigit,  eo  usque  per- 
venit, ut  ejus  vice  fungi  videretur.  Aperte  loqui  et  bre- 
viter ei  fuit  mos,  nulla  exornatione  usus  est,  singula  quaeque 
quasi  ad  vivum  delineavit  plane,  luculenter,  nulla  verborum 
aut  rerum  ambiguitate.  Memini  ipse  cum  jam  juvenis 
essem,  et  iis  quae  docuit  me  dedissem,  quanta  solertia, 
quanta  sedulitate  res  difficiles  enucleabat,  involutas  aperibat, 
ita  quidem  ut  mirifice  sibi  placeret  auditor,  se  tanti  negotii 
opus  tam  facile  potuisse  consequi.  Quoties  de  ea  parte  in 
qua  est  physiologia  disseruit,  ea  fuit  sermonis  felicitas,  is 
rerum  ordo  nitidus,  ea  narratio,  ea  argumenti  distributio, 
ut  cum  ipse  summus  esset  artifex,  nihil  posset  artificii  in 
eo  reperiri.  Inerant  moribus  singularis  simplicitas,  candor, 
moderatio,  bonitas,  expressa  quasi  signa  probitatis  et  bene- 
volentiae ; ad  haec  sinceri  quoddam  atque  veri ; quae  omnia 

sui  fiduciam  fecerunt  maximam.  Attentus  erat,  acutus, 
diligens  symptomatum  investigator ; interrogabat  apte,  bre- 
viter, explicate,  ut  qui  majores  res  quas  morbis  incidunt 
vellet  omnes  animo  complecti,  nec  mentem  suam  sineret 
in  minimis  diffundi,  nec  levioribus  irretiri  vel  suspensam 
teneri.  Gravia  erant  quas  ferebat  judicia,  brevia,  prompta, 
et  ad  rem  ; comprehensa  leni  sententiarum  ambitu,  quas 
vestiebat  facilis  quaedam  etpellucens  oratio,  qua  sic  utebatur, 
ut  quas  presse  dicebat,  carerent  obscuritate  ; quae  breviter 
ne  curta  essent ; simplicibusque  verbis  ita  disserebat,  ut  dif- 
ficillimas res  intelligerent  audientes,  vel  saltem  se  intelligere 
crederent.  Quare  scilicet  viventem  tantopere  amavimus, 
nonne  quod  ad  eum  delatus  sit,  non  ab  eo  expetitus  honor, 
quem  meruisse  magni,  tulisse  minoris  habuit,  propter 
innocentiam  vitas  et  modestiam,  universam  in  medi- 
cos mansuetudinem,  qua  principatum  gessit  aequitatem, 
summum  erga  artem  suam  studium  et  amorem,  diligentiam 
qua  coluit,  qua  ornavit  munificentiam.  Eas  igitur  virtutes, 
nunc  amotas  nobis,  nec  jamdudum,  nec  adeo  procul,  ut 
effugerint  oculos,  quarum  et  ortum  aliqui  nostrum  et 
cursum  vidimus  et  occasum,  nunc  etiam,  ut  e longinquo 
respicimus  ac  uno  quasi  mentis  intuitu  percipimus,  earum 
admiratione  tenemur  et  desiderio.  Cum  igitur  conjuncta 
sit  iis  tota  ejus  vitae  ratio,  ad  artem  suam  amplificandam 
accommodata,  cumque  ea  repetamus  quae  de  anno  in  annum 

eidem  contulit,  ac  magnum  illud  opus  de  laesionibus  cor- 
pori a morbo  allatis  contemplemur,  (quae  res  ab  eo  non 
inchoata  licet,  inde  formam  cepit  et  stabilitatem) ; necnon 
museum  vobis  quod  exhibuit  vivus,  quasque  opes  ad  id 
sustentandum  suppeditavit,  cujus  custodes  suaeque  famae 
vos  et  haeredes  reliquit,  et  ad  expoliendum  absolven- 
dumque  instituit,  et  aere  sculptas  iconas  earum  rerum> 
quae  per  aures  vix  attingunt  mentem,  sed  per  oculos  eo 
facillime  feruntur,  quas  faciendas  curavit  perpetuaeque 
fidei  vestrae  commisit  moriens,  quasque  ideo  legavit  pecu- 
nias, quos  bibliothecae  adjecit  libros  ; miremur  ei  monu- 
mentum amicos,  vos  decrevisse  statuam  ? Quam  ei  esse 
fingendam  exegit,  non  solum  apud  suos  verum  etiam  apud 
exteros  fama,  et  id  praeterea,  quo  aequi  essemus  erga 
nostros  et  nostratum  memoriam.  At  vereor  ne  diutius 
hic  constiterit  oratio.  Duae  res  mihi  fuerunt  incommodi- 
tati, ne  non  satisfecisse  viderer  magni  viri  famae,  ne  non 
amicitiae  qua  illum  complexus  sum.  Aliud  etiam  me  in 
divorsum  traxit,  ne  nimius  essem  aut  prolixior.  Utcun- 
que sint  ea,  si  nimis  dixerim,  haud  ingratam  fore  vobis 
arbitror  hanc  in  eo  commorationem  ; si  parcius,  id  condo- 
nabitis imperitiae ; etenim  quae  in  eo  erant,  cum  eodem 
modo  in  alio  homine  nusquam  congregata  viderim,  fere 
singularia  dicam,  quae  et  erant  sui  generis  et  in  suo  genere 
perfecta  et  absoluta. 

Haec  Caii  schola  quantum  arti  profuit,  perspectum  satis 
est ; nec  deficiebant  eorum  cuiquam  qui  inde  provenerunt 
vel  literae  ad  tradendum  quae  didicerant,  vel  philosophia  vel 
scientia,  vel  ardor,  aut  consilium.  Quid  inde  ? nihilne 
nostri  fecerunt  ad  artem  medicam  promovendam  sustinen- 
damque  ? nihil  eidem  adhibuerunt  operis  et  laborum  ? nihil 
ad  dignitatem  contulerunt  instituta  vestra  ? Cum  fuerint  a 
vobis  provisae  leges  quibus  educarentur  medici,  ut  ingenui 
fiant,  ut  ea  quae  coram  non  judicibus  plerumque  exer- 
cetur res  liberaliter  agi  et  sine  fraude  posset,  ut  summam 
vim  ingenii  quae  poscat  qua  maxime  perficiuntur  mentes 
disciplina  contineri.  Et  simul  corporis  humani  naturae, 
partium  situs,  virium  quas  quaeque  habeat  et  ad  quam 
normam  reduci  possit,  a vestris  cum  sit  derivata  no- 
titia, eorum  quoque  quae  intersint  inter  animalium  cor- 
pora et  hominum  inquisitio,  et  ex  iis  rebus  quaedam  vitae 
sint  eductae  leges  quae  profuerunt  olim,  et  in  posterum 
magis  profecerint,  nihil  vestris  vobisque,  nihil  Linacro, 
nihil  Caio  sit,  nihil  Harveio  laudi  ? Sed  me  reprimo,  ut  ad 
eos  veniam  qui  talibus  auxiliis  adjuti  vel  in  distribuendo 
rem  medicam  et  melius  ordinando  claruere,  vel  instrumenta 
majora  comparaverunt  arti,  vel  quibus  habebant  felicius  usi 
sunt,  aut  qui  natura  solertiores  intimius  in  eam  inspexerunt 
et  accuratius  notatis  morborum  signis  et  peritius  adhibitis 
remediis  vel  exemplorum  suorum  vi  vel  scriptorum  prae- 
stantia viam  fecerunt  aliis.  Qui  cum  permulti  sint  et  quos 


24 


non  possim  omnes  hodierno  sermone  complecti,  satis  erit 
aliquorum  delibare  virtutes.  Non  tamen  ita  deficiam 
Caio,  ut  ne  commemorem  quae  scripsit  de  ephemera 
Britannica,  huic  quoque  artis  parti  initium  dedisse.  Nec 
silebo  Mayernium  Harveio  aequaevum,  nobisque  auctorem 
tot  fere  remediorum  quot  habemus  hodie,  quae  sunt  ex  an- 
timonio,  quaeque  ex  hydrargyro.  Et  hic  loci  esset  Willisio 
aliisque  viris  qui  medicorum  in  numero  inde  multum  laude 
processerunt ; a quibus  ad  Sydenhamum  recto  itinere  feror. 

Sed  quid  digne  de  eo  loqui  possim?  quid  ei  adjiciam 
famae?  quid  dicam  vobis  non  cognitum,  non  perspec- 
tum? quibus,  etiam  a juvenilibus  annis,  ejus  libri  in 
manibus  fuerunt  mentibusque,  qui  earum  rerum  quas 
praecepit  experti  estis  veritatem ; qui  fidelitatem,  qua, 
descripsit  morbos,  comprobastis  oculis.  Tanta  est  illa, 
ut  non  solum  quasi  lineamenta,  verum  etiam  adumbrationes 
videre  liceat ; et  sicut  membra,  forma,  vultus  colorque  in 
tabula  ad  vivum  picta,  simul  ac  visa  sunt  agnoscuntur,  ita 
eorum  quae  depinxit  verbis  non  possumus  fugere  similitu- 
dinem. Ea  itaque  dum  legimus,  ipsi  curationibus  suis 
videmur  interesse,  videmur  cum  prudentissimo  solerdssi- 
moque  medico  consilium  inire,  sedulo,  vigili,  cauto,  ne 
dum  minima  persequitur  majora  praetereat,  explorare  dissi- 
miles morborum  naturas,  progressus  exitusque,  notare  tem- 
pora quae  cuique  remedio  conveniant,  rem  totam  tanquam 
auribus  oculisque  percipere. 

Conjunctus  hujus  aetati  Mortonus  fuit;  acrioris  forsan 
ingenii  vir,  non  tamen  ita  accurati  non  ita  concinni.  Quas 
vero  res  gessit  eas  que  non  inutiles,  enucleate  satis  aperuit 
et  consecutus  est. 

Utroque  fuit  major  Radclivius,  utrique  dissimilis;  a 
Sydenhamo  ita  alienus,  ut  miremur  in  eadem  arte  praecla- 
rissimis viris  tam  diversam  fuisse  naturam.  Hic  ad  rem 
inveniendam,  ille  ad  faciendam  constitutus.  Non  ei  erat 
istiusmodi  mens  quae  diuturna  cogitatione  et  multis  meditatis 
negotiis  leni  cursu  jam  tandem  perducta  est  ad  finem,  sed 
acrius  quoddam  habuit  atque  promptius,  quo  rapido  animi 
motu  quae  intelligenda  erant  amplexus  est;  singularem 
simul  judicii  vim,  qua  mentis  impetum  cohibuit.  Non  is 
erat  igitur  qui  praecepta  daret  ard,  sed  quae  ferret  ars  exem- 
plo suo  doceret.  Ut  praestantissimi  imperatores,  qui  op- 
portunitates temporum  et  locorum  capiunt  quibus  praeci- 
dant hostem,  id  mentis  habent  qua  periculo  occurrant  im- 
proviso, ideoque  usitatos  militiae  modos  non  semper  sequun- 
tur ; ita  ille  in  gravioribus  morbis,  quoties  sibi  visum  est, 
non  veritus  est  ab  antiqua  via  decedere,  et  tentare  aliam. 
Qui  cum  talis  esset,  non  idcirco  a tutioribus  consiliis 
deflectebatur,  his  vel  illis  illecebris  abductus  aut  novitatis 
studio,  sed  quae  erant  in  conspectu  fortiter  accedebat; 
cautus  ne  sibi  pararentur  insidiae,  non  morem  gerebat 
aperto  hosti,  delitescenti  modum  adhibebat.  Unde  mira 
illa  futura  praesagiendi  facultas,  et  quam  prae  se  ferebat 

paene  arrogans  fiducia;  unde  illa  dictis  allata  fides,  et 
id  quo  infixi  ejus  vultu  haerebant  aegri,  spem  inter 
metumque,  ut  aspectus  ejus  oris  remissior  quid  auguraret 
boni,  ne  gravior  periculum  indicaret.  Unde  etiam  non 
modo  auctoritatem  in  aegrotantes,  sed  et  imperium  tenuit ; 
quae  licet  intemperanter  nonnunquain  gesta,  vim  aliquam 
et  momentum  impertiebant  arti,  quam  exinde  ornabant 
Meadii  Freindiique  major  mansuetudo,  et  cultior  indoles, 
et  perfectior  disciplina,  et  suavitas,  et  benevolentia,  et  cum 
dignitate  lenitas.  Neque  tamen  ei  defuerunt  vel  doctrina, 
vel  ab  ea  quae  percipiunt  auxilia  medici,  in  cujus  negli* 
gentiae  culpam  eum  incidisse  arbitror,  non  propter  igno- 
rantiam, sed  quod  irridebat  eos  homines  qui  cum  haberent 
literas  non  habebant  artem.  Diu  fuit  nobis  in  proverbio 
mira  ejus  solertia ; quam  eo  majoris  habeo,  quod  illius  viri, 
qui  nihil  post  se  reliquerit,  nihil  scripserit,  nullum  ingenii 
monumentum  posteris  dederit,  nisi  universam  quam  tulit 
ab  aequalibus  suis  existimationem,  praeterlapso  plus  saeculi 
spatio,  nondum  exoleverit  memoria. 

Erant  ejusdem  fere  aetatis  Freindius  Meadiusque,  alius  alii 
conjunctissimus  amicitia,  et  necessitudine  studiorum,  quos 
inter  se  collatos,  tales  afferre  possum,  quales  suos  vellet 
esse  Linacer,  arte  medica  scilicet  doctissimos,  aliis  artibus 
peritos.  Horum  uter  utri  in  Graecis  Latinisque  literis 
cesserit,  dictu  difficile  est;  non  alium  alio  instructiorem 
fuisse  credo,  non  magis  ornatum  in  scribendo ; illum  ele- 

gantiorem  arbitror,  hunc  illustriorem.  Nec  par  fuit  vitae 
cursus  neque  famae;  ille  enim  vix  decem  lustris  conditis 
decessit,  hic  ad  senectutem  perductus  amplius  nomen 
reliquit.  Sed  cui  brevior,  non  ideo  minus  laudabilis  aetas, 
et  ob  brevitatem  exitus  flebilior.  Profecto  ei  in  diuturni 
tads  veniebat  locum  celerrima  vis  ingenii,  et  rerum 
omnium  facilis  perceptio.  Ergo  eum  adhuc  juvenem  tota 
humanitatis  studia,  veterem  ac  recentem  medicinam,  res 
chymicas  ac  physicas,  infinitamque  scientiarum  materiam 
assecutum  habuimus,  de  iisdem  praelegentem  et  scripti- 
tantem, Musarum  severiorum  et  leviorum  simul  assiduum 
cultorem,  elegantem,  disertum.  Et  cum  de  talibus  viris 
ferendum  sit  judicium,  qui  et  ingenio  erant  fere  pares  et  in 
negotiis  similiter  occupati,  minimae  quae  intercesserant  iis 
sint  notandae  dissimilitudines,  fatendum  est  ejus  opera 
intra  pauciores  annos  confecta  et  re  et  magnitudine  Mea- 
dianis  praestitisse.  Haud  tamen  minoris  sunt  ad  rem  medi- 
cinalem promovendam  hujus  studia  nunquam  intermissa, 
quem  Freindio  in  excolenda  arte  dubiam  puto  detulisse 
palmam,  quem  praeripuisse  in  gerenda.  Similes  exercebant 
res  ingenia  similia  et  prope  aequalem  dabant  messem ; sed 
inerat  huic  quoddam  elatioris  mentis,  et  promptius  acu- 
men in  medendo.  Magna  fuit  utrique  in  curatione  feli- 
citas, uterque  novas  vias  invenit,  quas  certas  satis  et 
fideles  comprobaverunt  posteri ; vitaeque  curriculum,  ut 
honestaret  artem,  ordinavit  pariter  ac  peregit.  Quibus  factum 

est  ut  imperium  Radclivio  decedente  quod  cum  Freindio 
Meadius  communicatum  habebat  et  postea  tenebat  solus, 
non  esset  unquam  firmius  constitutum,  nunquam  felicius 
gestum  aut  splendidius.  Hinc  magna  domi  forisque 
doctorum  hominum  consuetudo,  magnas  apud  exteros 
necessitudines,  et  per  Europae  plagas  cum  eruditissimis 
viris  crebra  consiliorum  communicatio,  a quibus  sibi 
suisque  est  collata  dignitas,  auctumque  in  ejus  persona 
vestrae  civitads  decus  ; hinc  regnum  quo  potitus  est  amplifi- 
catum reliquit,  et  optimum  quo  instrui  debet  exemplum. 

Similis  familiaritas  Bakerum  Heberdeno  conjunxit, 
quorum  uterque  Meadium  senem  sed  adhuc  florentem 
vidisse  et  novisse  potuit,  uterque  aetatem  Freindii  attigit, 
sed  propter  juventutem  non  ejus  interfuit  famae.  Ambos 
Cantabrigiae  educatos  maxima  Graecae  Ladnaeque  linguae 
ornabat  peritia,  et  quae  illic  in  pretio  est  scientia ; in  priore, 
hic  illo  minor,  in  proxima  major  habebatur.  Summus  erat 
Bakero  Latini  sermonis  nitor,  Heberdeno  summa  concin- 
nitas, quae  non  solum  scripta  et  loquelam  sed  etiam 
cogitandi  morem  complexa  est  et  agendi.  Quae  medi- 
tatus est  in  animo,  (et  quid  illic  rei  non  commentatum 
habuit  ?)  ad  simplicem  veritads  normam  lucidis  verbis  ex- 
posuit breviter,  temperanter,  apte.  Quale  fuit  ei  ingenium, 
qualis  vitae  mos,  quale  colloquium  qualisque  integritas,  ab 
iis  quae  scripsit  intelligi  potest ; in  quibus  credibile  est  eum 
plura  potuisse,  nisi  modestissimi  viri  scrupulum  injecisset 

animo,  in  ea  arte  in  qua  agitur  de  vita  hominum,  suspicio 
ne  forsitan  errasset  ipse,  metus  ne  cum  illo  errarent  alii. 
Quocum  viro  mala  fortuna  usus  nunquam  congressus  sum. 
De  illo  tamen  tam  creber  fuit  sermo  in  paternis  sedibus, 
ut  quem  non  ipse  novi  eum  quodammodo  recordari  vi- 
dear, quem  mihi  ideo  persuasum  habui  summam  eam 
venerationem  attigisse,  qua  sapientissimos  viros  et  gran- 
diores natu  antiqui  colebant.  Bakerus  a pueritia  mihi 
cognitus,  eaque  nobis  consuetudo  vitae  fuit  quae  juvenem 
potest  esse  inter  senemque,  ut  sit  mihi  non  dubia  sermonis 
ejus  morumque  imago,  gravitatis  quam  habuit  apud  me- 
dicos, et  doctrinae  quam  consecutus  est  famae.  Illum 
igitur  de  omnigenis  rebus  quae  erant  vel  artis  suae  vel 
literarum  non  infrequenter  disserentem  admirabar,  de  qui- 
bus sententiam  meam  proferre  nollem,  nisi  vestrum  aliquos 
haberem  gravissimos  testes.  Sed  mihi  vobisque  patet  a 
scriptis  quae  fuit  ei  Romanae  linguae  vis,  quam  pulcre  ad 
res  medicas  instituta  mens  ; audistis  quos  ipse  labores  sus- 
cepit, et  ad  quos  excitavit  alios.  Quare  eum  frequentissimo 
eorum  hominum  coetu  stipatum  vidimus  qui  vel  amplexi 
sunt  medicinam,  vel  erant  amplexuri,  vel  se  cognatis  im- 
miscebant artibus,  vel  literas  habebant,  quibus  erat  in  amici 
loco,  consiliorum  adjutor,  hortator  studiorum,  et  si  liceret 
patronus. 

Hisce  viris  illustrioribus  tertium  libet  adjicere,  ab 
eadem  Academia  profectum  ; quem  ne  praeteream,  suadet 

perfectissimus  amor  et  infinitum  sui  desiderium,  monet 
filii  pietas  erga  optimum  parentem,  et,  ut  arbitror,  per- 
specta vestra  in  eum  voluntas  et  nota  benevolentia.  Qui 
cum  sui  esset,  nec  alicujus  aevi  non  fuisset  ornamen- 
tum, et  in  quacunque  alia,  nisi  me  fallat  error  amabilis, 
caeteris  hominibus  antecelluisset  arte,  in  vestram  fortuito 
incidit,  ut  prae  se  ferret  morem  integerrimi  medici,  et  osten- 
deret, quanta  illa  sit  cum  opportuno  occurrat  ingenio. 
Saepe  ei  detulerunt  oratores  vestri  Radclivii  sagacitatem 
Meadiique  gratiam;  a quibus  tenuisse  fertur  quod  prae- 
stantissimum  uterque  habuit,  miram  scilicet  in  morborum 
naturas  arripiendo  et  distinguendo  celeritatem,  miram  in 
praesagiendo  solertiam,  summam  in  medendo  peritiam,  feli- 
citatem, humanitatem;  atque  ita  hominum  perspexisse 
mores,  ut  uno  intuitu  sentiret  quae  postulabant  aegrotantium 
animi.  Ouare  viderunt  sui  temporis  medici,  ipsius  ab  ad- 
ventu, uno  verbo  vel  altero  depositas  aegrorum  curas,  lenitas 
mentis  sollicitudines,  profligatos  metus;  eum  cum  doctis 
erudite,  cum  lepidis  facete,  cum  omnibus  jucunde,  om- 
nibus apte  et  commode  loquentem ; nutu  aliquorum  confir- 
mantem animos,  risu  aliorum ; hos  tenentem  ratione,  illos 
auctoritate  ; hortatione  excitantem  alios*  quosdam  objurga- 
tione miti  reprimentem ; ducentem  nonnullos  ad  oblivi- 
scendum malorum  eloquio  molli  et  opportuna  festivitate; 
omnes  comiter,  non  amissa  dignitate,  omnes  amabiliter  et 
benevole  excipientem,  et  cura  paene  paterna  invigilantem 

omnibus.  Unde  timidis,  et  qui  prope  desperaverant,  spe- 
rare dedit ; miseris  perfugium  fuit,  languentibus  solatium ; 
laborantibus  tulit  requiem,  et  inevitabile  quibus  instabat 
fatum,  lenimen  quoddam  formidini  et  dolori.  Quid  mirum 
igitur  qui  tantum  imperium  in  corpora  hominum  posside- 
bat, tantum  in  mentes,  qui  quasi  manu  sua  vitae  habenas 
tenebat,  si  summos  suae  artis  attigerit  honores,  si  praemia 
maxima  ab  ea  reportaverit.  Aderat  ei  optimorum  ver- 
borum copia,  non  arte  delectorum  sed  casu  et  sponte 
fluentium,  quae  ita  rem  tetigerunt,  ita  mentem  expressere, 
ut  nihil  desideraretur  amplius  ; animus  promptus,  accuratus 
alacer,  hilaris,  semper  ad  meliora  versus;  multae  literae 
magna  scientiarum  cognitio  : fuit  in  colloquio  concinnitas, 
in  enarrando  perspicua  brevitas,  acre  judicium,  alta  rerum 
hominumque  observatio.  Nulla  res  ei  nova  videbatur, 
nulla  inopinata  ; propensus  erat  ad  medicos  et  disciplinae 
dignitatem,  quam  tutam  esse  voluit,  quam  sustinuit,  et, 
quod  mihi  propius  est,  fuit  his  rebus  omnibus  omni 
domestica  virtute  major. 

Paulisper  insistamus  sodalitio  horum  trium  medicorum, 
quos  dispares  annis  communitas  negotiorum  conjunxit 
atque  famae,  quibus  tot  pares,  una  viventes,  una  rem 
gerentes,  nulla  prior  consociavit  aetas,  futura  aliqua  alia  ut 
reducat  et  gratum  est  et  libet  auspicari. 

Respicite  jam  demum  res  gestas  vestrorum,  vestrae  artis 
amplitudinem  contemplamini,  et  vobiscum  reputate  a quibus 


fontibus  illa  profluxerit,  ut  intelligatis  unde  honestissimum 
habuit  apud  Anglos  medicina  morem.  Quae  cum  sint  pro- 
ventus laborum  Linacri  Caiique,  eos  commemorate,  quae  in- 
stituerunt, custodite,  sit  eorum  vitae  ratio,  sint,  eam  qui  colue- 
runt, vestris  praesentes  animis.  Antecessorum  decus  posteris 
ornamentum  est,  antecessorum  nostrorum  fama  crevimus 
et  fovemur,  illorum  disciplinis  instruimur,  illorum  exemplis 
ducimur ; illius  laudis  quod  reliquerunt  nomen  pectoribus 
vestris  semper  infixum  haeret,  id  incitamentum  est  ad 
gloriam,  id  suadet  ad  industriam,  id  monet  ad  rem  medi- 
cam augendam  tuendamque,  id,  ad  virtutes  aemulas.  Quae 
quantae  in  iis  fuerint,  quamque  eminentes,  vestrae  spem 
fidemque  faciunt  ad  vos  ab  iis  delatus  honor,  cumulatus 
vestro,  posteros  ut  attingat. 


Ex  Officina  Gulielmi  Nicol, 
Gleveland  Row,  St.  James’s. 


